Jizzaxda tanishlaridan olgan qarzni qaytarish uchun ish topa olmagan yigit xolasining sigir va planshetini tunadi

Jizzax viloyati, Zomin tumanida qarzdor yigit ish topolmay birga yashaydigan xolasini tunadi, deya xabar bermoqda IIV.

 Kadr: Videodan skrinshot
Zomin tumani, Sharof Rashidov ko‘chasida joylashgan xonadondan 9-yanvar kuni qiymati 1 million so‘m bo‘lgan planshet yo‘qoldi. 11-yanvar tongida esa qo‘shni xonadonda 1,1 mln so‘mlik qo‘zi g‘oyib bo‘lgani ma’lum bo‘ldi.
So‘ngra 16-yanvardan 17-yanvarga o‘tar kechasi yana birinchi xonadondan umumiy qiymati 8 million so‘m bo‘lgan bir bosh sigir va bir bosh buzoq g‘oyib bo‘ldi.
Holat yuzasidan Zomin tumani IIO faoliyatini muvofiqlashtirish boshqarmasiga kelib tushgan arizaga ko‘ra olib berilgan tezkor tadbirlar natijasida mazkur o‘g‘riliklarni sodir etgan fuqaro aniqlanib, qo‘lga olindi.
Ma’lum bo‘lishicha, 2001-yilda tug‘ilgan ushbu fuqaro planshet va chorva mollarni o‘z xolasinikidan o‘g‘irlab ketgan. U 2008-yilda onasi vafot etgandan buyon ushbu xonadonda doimiy yashab kelayotgan bo‘lgan. Bu esa unga qo‘shimcha qulaylik tug‘dirgan.
Planshet va qo‘zini 600 ming so‘mdan jami 1,2 million so‘mga, Sigir hamda buzoqni 5 million 200 ming so‘mga sotib yuborgan.
Hozirda ushbu jinoyat ishi Jinoyat kodeksining 169-moddasi 2-qismi “g” bandidan 169-moddasi 3-qismi “a” bandiga qayta malakalanib, tergov harakatlari davom ettirilmoqda.
Yigit ushbu o‘g‘rilikni tanishlaridan qarzdor bo‘lib qolgani, to‘lash uchun puli yo‘qligi bilan izohlamoqda. Shuningdek, har o‘g‘rilikdan so‘ng u ish topish uchun Toshkentga borgan. Ammo ish topa olmagan. Endi ish topganda ushbu yuqorida ta’kidlangan o‘g‘riliklar sabab qo‘lga olingan.
Bundan avval Toshkent aeroportida zargarlik buyumlarini protez qo‘li ichiga yashirib olib kirishga uringan shaxs, Buxoroda notanish ayolning 5 mln so‘mlik tilla uzuklarini o‘g‘irlagan fuqaro hamda Chilonzorda omborxonaga ikki marta kirib, jami 45 mln so‘mlik ayollar oyoq kiyimini o‘g‘irlagan shaxs ushlangani haqida xabar berilgandi.